b'\n_START_ARTICLE_\nAntropologija\n_START_PARAGRAPH_\nAntropologija (gr\xc5\xa1ko \xe1\xbc\x84\xce\xbd\xce\xb8\xcf\x81\xcf\x89\xcf\x80\xce\xbf\xcf\x82: anthropos - \xc4\x8dlovek + \xce\xbb\xce\xbf\xce\xb3\xce\xbf\xcf\x82: logos - beseda, govor) ali \xc4\x8dlovekoslovje je sklop razli\xc4\x8dnih humanisti\xc4\x8dnih in znanstvenih ved in disciplin, ki jim je skupno znanstveno ukvarjenje s \xc4\x8dlovekom (glej rod Homo (hominoid)) kot \xc4\x8dlenu narave in o njegovi biolo\xc5\xa1ki naravi ter \xc4\x8dlovekom kot dru\xc5\xbebenim bitjem. Raziskuje njegov polo\xc5\xbeaj med ostalimi \xc5\xbeivimi bitji, lastnosti zgradbe telesa, izvor, starodavne in sodobne fizi\xc4\x8dne tipe, \xc4\x8dlovekovo kulturo. Veda sama je celovita v dveh pogledih: ukvarja se s \xc4\x8dlove\xc5\xa1kim rodom skozi njegovo celotno zgodovino in z vsemi razse\xc5\xbenostmi \xc4\x8dlove\xc4\x8dnosti, vendar zaradi izjemno \xc5\xa1iroke specializacije posameznih raziskovalnih dejavnosti vsako antropolo\xc5\xa1ko podro\xc4\x8dje raziskovanja na svoj na\xc4\x8din prispeva k zdru\xc5\xbeevanju spoznanj o \xc4\x8dloveku in njegovih dejavnostih.'